C 323/94
LT
Europos Sąjungos oficialusis leidinys
2022 8 26
5.3.5.
Be to, norint veiksmingai taikyti neteisėtų narkotikų draudimą, reikia dirbti su visuomenės nariais, kad priklausomybių turintys žmonės nebūtų palikti vieni ir jiems nusprendus nebevartoti narkotikų būtų suteikta pagalba.
Nepaisant to, kad kovai su prekyba narkotikais skiriama vis daugiau viešųjų lėšų, vis dar labai sudėtinga padėti žmonėms įveikti priklausomybę.
Todėl EUDA, atsižvelgdama į geriausią ES valstybių narių patirtį, galėtų daugiau dėmesio skirti psichologinėms piktnaudžiavimo narkotikais priežastims.
5.3.6.
Laikantis pasaulinio ir regioninio požiūrio į narkotikų rinką ES reikia sekti ir atidžiai stebėti pokyčius narkotikų ir neteisėtų medžiagų gamybos regionuose, kurie tradiciškai kelią riziką, pavyzdžiui, Pietų Amerikoje, Afganistane, Afrikoje, Kinijoje, Turkijoje ir Vakarų Balkanuose.
Dėl aktyvaus ir nuolat kintančio organizuotų nusikalstamų grupių vaidmens keičiant narkotikų tiekimo ir neteisėtos prekybos dinamiškumą reikia nuolatinių ir koordinuotų visų atitinkamų įstaigų, ypač tų, kurios dalyvauja vykdymo užtikrinimo ir sienų kontrolės veikloje, pastangų tarptautiniu lygmeniu.
Tik intensyvus bendradarbiavimas gali padėti nustatyti narkotikų gabenimo koridorius, kad juos būtų galima veiksmingai išardyti. 5.4.
Nacionaliniai informacijos centrai 5.4.1.
Nacionalinių informacijos centrų vaidmuo ir funkcijos turėtų būti išplėsti.
Jų darbas įvairiose ES šalyse labai skiriasi.
Kai kurie nacionaliniai informacijos centrai vykdo informacinę, analitinę, mokslinių tyrimų, ekspertų teikiamų konsultacijų ir leidybos veiklą.
Pagrindiniai nacionalinių informacijos centrų veiklos tikslai turėtų apimti didesnę metodinę stebėseną, standartizuotą duomenų rinkimą, vertinimą ir klasifikavimą, taip pat informacijos apie narkotikų paklausą ir pasiūlą ES apdorojimą, saugojimą, analizę ir sklaidą.
Nacionaliniai informacijos centrai turėtų parengti kovos su narkotikais politiką ir aktyviai reaguoti į padėtį šioje srityje.
Jie turėtų teikti informaciją, remti nacionalinių valdžios institucijų veiklą ir formuoti nacionalinę kovos su narkotikais ir narkomanija politiką.
5.4.2.
Nacionaliniai informacijos centrai yra labai svarbūs siekiant veiksmingai ir greitai įgyvendinti naujus EUDA įgaliojimus.
Tik stipresnis ir gerai koordinuojamas nacionalinių informacijos centrų tinklas gali teikti aktualius duomenis – ne tik retrospektyviai, bet, svarbiausia – nustatyti naujų kenksmingų medžiagų atsiradimą rinkoje, jas aptikti ir identifikuoti, nustatyti galimus platinimo kanalus ir t. t.
Kadangi tam reikia iš esmės didinti laboratorijų pajėgumus, reikėtų skatinti kurti regionines sąjungas ir grupes, kurios galėtų būti sutelktos didelės rizikos zonose, pvz., prie ES išorės sienų, netoli tipinių narkotikų įvežimo maršrutų ir t. t.
5.4.3.
Nacionaliniai informacijos centrai turėtų būti kuo veiksmingiau remiami ir aprūpinti bendromis gairėmis ir metodikomis, kad galėtų rinkti palyginamus duomenis ir rodiklius, kuriais būtų grindžiamas perėjimas prie saugos ir saugumo klausimų, o ne tik kovojama su narkotikų ir neteisėtų medžiagų plitimu.
5.4.4.
Valstybės narės turėtų būti skatinamos suteikti nacionaliniams informacijos centrams daugiau išteklių, įskaitant informaciją, technologijas, finansavimą ir t. t.
Turėtų būti dedamos visos pastangos siekiant padėti nacionaliniams informacijos centrams stiprinti savo gebėjimus, kad jie galėtų vykdyti naujus, platesnių apimčių įgaliojimus ir atlikti svarbesnį vaidmenį.
5.4.5.
Reikėtų nepamiršti, kad EUDA, bendradarbiaudama su valstybėmis narėmis, turėtų ne tik kurti bendruomeninius kovos su priklausomybe mechanizmus, bet ir nacionalines bendradarbiavimo sistemas, kad būtų sukurtos ir remiamos bendros paramos programos asmenų grupėms, kurioms gali kilti narkomanijos rizika.
Tik tvirti vietos bendruomenių ryšiai gali padėti sumažinti narkotikų vartojimą.
Tokių sėkmingų sprendimų pavyzdys galėtų būti Portugalijos Vyriausybės įgyvendinti veiksmai ir šiuo pavyzdžiu EUDA galėtų pasinaudoti.
5.4.6.
EESRK mano, kad yra galimybė patobulinti nacionalinių informacijos centrų ataskaitų teikimo sistemą, kad būtų išvengta papildomų laiko ir išteklių sąnaudų dubliuojant ataskaitas, nes šie centrai šiuo metu turi teikti ataskaitas tiek būsimai EUDA, tiek Jungtinėms Tautoms.
Briuselis, 2022 m. gegužės 18 d.
Europos ekonomikos ir socialinių reikalų komiteto pirmininkė Christa SCHWENG